Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2021/C 129/12)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„CHUFA DE VALENCIA“

EÚ č.: PDO-ES-0055-AM02 – 28. 10. 2016

CHOP (X) CHZO ( )

1. Skupina žiadateľov a oprávnený záujem

Consejo Regulador de la Denominación de Origen Protegida ‘Chufa de Valencia’ (Regulačná rada pre chránené označenie pôvodu „Chufa de Valencia“)

Plaza Constitució 17, 46120 Alboraia

Tel.: +34 963690499

E-mail: info@chufadevalencia.org

2. Členský štát alebo tretia krajina

Španielsko

3. Položky v špecifikácii, ktorých sa zmena týka

☒ Názov výrobku

☒ Opis výrobku

☒ Zemepisná oblasť

☒ Dôkaz o pôvode

☒ Spôsob výroby

☐ Súvislosť

☒ Označovanie

☒ Iné [kontrolný orgán]

4. Typ zmeny (zmien)

☒ Zmena špecifikácie výrobku s registrovaným CHOP alebo CHZO, ktorá nie je nepodstatná v zmysle článku 53 ods. 2 tretieho pododseku nariadenia (EÚ) č. 1151/2012.

☐ Zmena špecifikácie výrobku s registrovaným CHOP alebo CHZO, ktorá nie je nepodstatná v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

Zmena č. 1:

Doplnenie nového názvu výrobku: „Xufa de València“.

Odôvodnenie zmeny č. 1:

Keďže spoločnými úradnými jazykmi autonómnej oblasti Valencia sú kastílsky a valencijský jazyk, požiadali sme, aby sa názov chráneného výrobku uvádzal v oboch jazykoch.

Oddiel a bod, ktorých sa týka zmena č. 1:

Špecifikácia výrobku: „A) Názov výrobku“, „B) Opis výrobku“, „H) Označovanie“

Jednotný dokument: „1. Názov“, „3.2. Opis výrobku, na ktorý sa vzťahuje názov uvedený v bode 1“

Súčasné znenie:

(Text v špecifikácii výrobku je totožný s textom v jednotnom dokumente.)

Názov výrobku

„Chufa de Valencia“

Opis výrobku

„Hľuzy „Chufa de Valencia“ sa zbierajú, čistia, sušia (obsah vody dosahuje 6,5 % až 12 %) a triedia (ich veľkosť presahuje 3 mm).“

„Hľuza „Chufa de Valencia“ s chráneným označením pôvodu má podľa váhy v sušine toto chemické zloženie: […]“

Navrhované znenie:

Názov výrobku

„Chufa de Valencia“/„Xufa de València“

Opis výrobku

„Hľuzy „Chufa de Valencia“/„Xufa de València“ sa zbierajú, čistia, sušia (obsah vody dosahuje 6,5 % až 12 %) a triedia (ich veľkosť presahuje 3 mm).“

„Hľuza „Chufa de Valencia“/„Xufa de València“ s chráneným označením pôvodu má podľa váhy v sušine toto chemické zloženie: […]“

Označovanie

Baliarne musia na balení uviesť etiketu s odkazom na chránené označenie pôvodu „Chufa de Valencia“/„Xufa de València“, ako aj očíslovanú etiketu vydanú regulačnou radou, ktorá pri obchodovaní s výrobkom zaručuje jeho vysledovateľnosť. Etikety sa poskytnú všetkým výrobcom, ktorí dodržiavajú špecifikáciu výrobku.

Zmena č. 2:

Pravidlá označovania.

V rámci navrhovanej zmeny musia etikety obsahovať odkaz na chránené označenie pôvodu, ako aj očíslovanú etiketu vydanú regulačnou radou.

Odôvodnenie zmeny č. 2:

Zabezpečenie vysledovateľnosti a monitorovania výrobku.

Oddiel a bod, ktorých sa týka zmena č. 2:

Špecifikácia výrobku: „H) Označovanie“

Jednotný dokument: „3.7. Špecifické pravidlá označovania výrobku, na ktorý sa vzťahuje registrovaný názov“

Navrhované znenie:

Označovanie

Baliarne musia na balení uviesť etiketu s odkazom na chránené označenie pôvodu „Chufa de Valencia“/„Xufa de València“, ako aj očíslovanú etiketu vydanú regulačnou radou, ktorá pri obchodovaní s výrobkom zaručuje jeho vysledovateľnosť. Etikety sa poskytnú všetkým výrobcom, ktorí dodržiavajú špecifikáciu výrobku.

Zmena č. 3:

Rozšírenie zemepisnej oblasti

Navrhujeme rozšíriť produkčnú oblasť tak, aby zahŕňala aj obce Aldaia, Náquera a Puzol.

Odôvodnenie zmeny č. 3:

Dôvod: tieto tri obce majú rovnakú súvislosť s pestovaním šachora ako ostatné obce, ktoré v súčasnosti patria do oblasti s chráneným označením pôvodu. Majú rovnaké pôdne a klimatické vlastnosti, ako aj rovnaké poznatky a tradície týkajúce sa pestovania šachora.

Oddiel a bod, ktorých sa týka zmena č. 3:

Špecifikácia výrobku: „C) Zemepisná oblasť“

Jednotný dokument: „4. Stručné vymedzenie zemepisnej oblasti“

Súčasné znenie:

(Text v špecifikácii výrobku nie je totožný s textom v jednotnom dokumente.)

Produkčná oblasť šachora s CHOP sa rozprestiera v regióne l’Horta Nord de Valencia a zahŕňa tieto obce: Albalat dels Sorells, Alboraya, Albuixech, Alfara del Patriarca, Almàssera, Bonrepós i Mirambell, Burjassot, Emperador, Foios, Godella, Massalfassar, Meliana, Moncada, Museros, Paterna, Rocafort, Tavernes Blanques, Valencia a Vinalesa.

Región je rovinatý, čo je typické pre pobrežné sedimentárne regióny susediace so Stredozemným morom. Vyznačuje sa stredozemskou klímou s vysokou relatívnou vlhkosťou a malými zmenami teploty počas dňa v dôsledku blízkosti mora.

Navrhované znenie:

S cieľom zabezpečiť konzistentný obsah špecifikácie výrobku a jednotného dokumentu navrhujeme takéto znenie bodov:

Produkčná oblasť šachora s chráneným označením pôvodu sa rozprestiera v regióne Horta vo Valencii na ploche približne 420 ha. Zahŕňa obce Aldaia, Albalat dels Orells, Alboraya, Albuixech, Alfara del Patriarca, Almàssera, Bonrepòs i Mirambell, Burjassot, Emperador, Foios, Godella, Massalfassar, Meliana, Moncada, Museros, Nàquera, Paterna, Puçol, Rocafort, Tavernes Blanques, València a Vinalesa, pričom všetky z nich sa nachádzajú v provincii Valencia.

Zmena č. 4:

Zmena postupu analýzy

Odôvodnenie zmeny č. 4:

Kontrolný postup, ktorému podlieha chránený výrobok, zahŕňa fyzikálno-chemickú a morfologickú analýzu, ktorá zaručuje jeho kvalitu a preukazuje jeho pôvod, čím sa zabezpečuje, že všetky požiadavky stanovené v špecifikácii sú splnené. Preto je nevyhnutné nahradiť odkaz na zmyslovú analýzu odkazom na morfologickú analýzu.

Okrem toho uvedená skutočnosť zodpovedá bodu 5.1 jednotného dokumentu (a je s ním v súlade), v ktorom sa uvádza, že: „z hľadiska chemických parametrov určujúcich kvalitu šachora sú hlavnými faktormi obsah tukov a bielkovín, ktoré odlišujú kvalitu šachora pestovaného v provincii Valencia od plodín pestovaných inde. Tie totiž majú v porovnaní s valencijským šachorom nižší obsah tukov a bielkovín“.

Oddiel, ktorého sa týka zmena č. 4:

Špecifikácia výrobku: „D) Prvky, ktoré zaručujú pôvod výrobku v danej oblasti“ (kontroly a certifikácia)

Súčasné znenie:

Kontroly a certifikácia:

Existujú základné aspekty, podľa ktorých sa zaručuje pôvod výrobku. Zahŕňajú tieto procesy:

Hľuzy šachora podliehajú fyzikálnej, chemickej a organoleptickej analýze na účely zaručenia ich kvality.

Navrhované znenie:

Kontroly a certifikácia:

Existujú základné aspekty, podľa ktorých sa zaručuje pôvod výrobku. Zahŕňajú tieto procesy:

Hľuzy šachora podliehajú fyzikálnej, chemickej a morfologickej analýze na účely zaručenia ich kvality.

Zmena č. 5:

Zmena dátumov neskorej výsadby v rámci harmonogramu výsadby

Odôvodnenie zmeny č. 5:

Podľa súčasného znenia špecifikácie výrobku (Spôsob výroby – opis pestovania) sa výsadba považuje za veľmi skorú, ak sa uskutoční od 10. marca do 7. apríla, za skorú, ak sa uskutoční od 8. do 30. apríla, za strednú, ak sa uskutoční od 1. do 20. mája, a za neskorú, ak sa uskutoční od 25. do 20. júna. Znenie obsahuje dve chyby:

a) Po prvé, nevymedzuje sa výsadba v období od 20. mája do 20. júna.

b) Po druhé, neskorá výsadba sa chybne opisuje ako výsadba v období od 25. do 20. júna.

Oddiel, ktorého sa týka zmena č. 5:

Špecifikácia výrobku: „E) Spôsob výroby“ (opis pestovania)

Súčasné znenie:

neskoré: 25. – 20. júna

Navrhované znenie:

neskoré: 21. mája – 20. júna

Zmena č. 6:

Opravy textu.

V oddiele E) špecifikácie výrobku „Spôsob výroby – postupy po zbere“ navrhujeme tieto zmeny:

a) V bode 1 nahradiť slovo „albedo“ slovom „čistenie“, pretože uvedený výraz nič neznamená. Ide teda o gramatickú chybu.

b) Zlepšiť znenie bodu 6, aby text primerane zodpovedal postupu, ktorý sa v ňom opisuje.

Odôvodnenie zmeny č. 6:

Cieľom tejto zmeny je dodať textu koherentnosť a zmysel.

Oddiel, ktorého sa týka zmena č. 6:

Špecifikácia výrobku: „E) Spôsob výroby – postupy po zbere“ (body 1 a 6)

Súčasné znenie:

POSTUPY PO ZBERE

1. Čistenie: čerstvo pozbierané hľuzy sa podrobia postupu albedo s cieľom odstrániť nečistoty (zeminu, kamene, zvyšky rastlín atď.). Postup sa vykonáva v umyvárňach. […]

6. Kontrola kvality: postup, ktorého cieľom je zabezpečiť správne balenie, pokiaľ ide o hmotnosť, cudzie materiály, nevyhovujúce hľuzy a súlad s toleranciami určenými v príslušných právnych predpisoch. Navrhované znenie:

POSTUPY PO ZBERE

1 Čistenie: čerstvo pozbierané hľuzy sa podrobia postupu čistenia s cieľom odstrániť nečistoty (zeminu, kamene, zvyšky rastlín atď.). Postup sa vykonáva v umyvárňach. […]

6. Kontrola kvality: postup, ktorého cieľom je zabezpečiť, že zabalené hľuzy sú vhodné, pokiaľ ide o hmotnosť , cudzie materiály, nevyhovujúce hľuzy a súlad s toleranciami určenými v príslušných právnych predpisoch.

Zmena č. 7:

Zmena adresy kontrolného orgánu

Odôvodnenie zmeny č. 7:

Adresa kontrolného orgánu sa zmenila.

Oddiel, ktorého sa týka zmena č. 7:

Špecifikácia výrobku: „G) Kontrolný orgán“

Súčasné znenie:

G) Kontrolný orgán

Za overovanie súladu so špecifikáciou výrobku zodpovedá Regulačná rada chráneného označenia pôvodu „Chufa de Valencia“.

Adresa: C/Poeta Eduardo Buil, 5-6a.- 46020 Valencia

Tel.: +34 963690499

Fax: +34 963690499

E-mail: info@chufadevalencia.org

Webové sídlo: www.chufadevalencia.org

Navrhované znenie:

G) Kontrolný orgán

Za overovanie súladu so špecifikáciou výrobku zodpovedá Regulačná rada chráneného označenia pôvodu „Chufa de Valencia“.

Adresa: Plaza Constitució 17, 46120 Alboraia

Tel.: +34 963690499

Fax: +34 963690499

E-mail: info@chufadevalencia.org

Webové sídlo: www.chufadevalencia.org

JEDNOTNÝ DOKUMENT

„CHUFA DE VALENCIA“/„XUFA DE VALÈNCIA“

EÚ č.: PDO-ES-0055-AM02 – 28. 10. 2016

CHOP (X) CHZO ( )

1. Názov [CHOP alebo CHZO]

„Chufa de Valencia“/„Xufa de València“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.8. Iné výrobky prílohy I k zmluve (korenie atď.)

3.2. Opis výrobku, na ktorý sa vzťahuje názov uvedený v bode 1

Názov: „Chufa de Valencia“/„Xufa de València“

Opis: Hľuza šachora jedlého (Cyperus esculentus L. var. sativus Boeck.) má rôzne tvary a veľkosti, tenkú šupu, zrohovatené vrstvy a vysoký obsah tukov a cukrov.

Hľuzy „Chufa de Valencia“/„Xufa de València“ sa zbierajú, čistia, sušia (obsah vody dosahuje 6,5 % až 12 %) a triedia (ich veľkosť presahuje 3 mm).

Vybraté hľuzy šachora musia mať charakteristický vzhľad a musia byť zdravé, neporušené, čisté a bez kazov, ktoré by mohli mať vplyv na ich konzumovateľnosť alebo skladovateľnosť.

Výrobok „Chufa de Valencia“/„Xufa de València“ s chráneným označením pôvodu má podľa váhy v sušine toto chemické zloženie:

— Cukry: minimálne 11 %.

— Tuky: minimálne 25 %.

— Bielkoviny: minimálne 6,5 %.

— Škrob: minimálne 25 %.

— Vláknina: minimálne 5 %.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

–

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

— Výsadba, ktorá sa vykonáva od marca do júna, a zber, ktorý sa uskutočňuje od konca októbra.

— Čistenie a sušenie šachora prebieha v období troch mesiacov. Podnebie v oblasti a odborné znalosti skúsených poľnohospodárov majú rozhodujúci význam, pokiaľ ide o zabezpečenie správneho remeselného sušenia a dosiahnutie žiaduceho konečného zloženia hľúz.

— Čistenie, počas ktorého sušené hľuzy prechádzajú procesom ďalšieho čistenia, aby sa odstránili nevyhovujúce hľuzy. Vďaka dlhoročným skúsenostiam miestnych pestovateľov sa pri tejto fáze čistenia úplne odstránia všetky hľuzy, ktoré nespĺňajú príslušné podmienky.

— Preberanie a triedenie, pri ktorých sa vysušené a očistené hľuzy šachora preberú, aby sa odstránili zvyšky rastlín a hľuzy napadnuté škodcami alebo poškodené inými činiteľmi, a potom sa v prípade potreby roztriedia podľa veľkosti. Ide o posledné kroky, ktoré prebiehajú s cieľom získať konečný produkt opísaný v bode 3.2. Poznatky výrobcov o šachore, spolu s technikami, ktoré vyvinuli, a prostriedkami, ktoré zaviedli, zabezpečujú dostatočné prebratie a triedenie hľúz s cieľom vyprodukovať konečný produkt.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

–

3.6. Špecifické pravidlá označovania výrobku, na ktorý sa vzťahuje registrovaný názov

Baliarne musia na balení uviesť etiketu s odkazom na chránené označenie pôvodu „Chufa de Valencia“/„Xufa de València“, ako aj očíslovanú etiketu vydanú regulačnou radou, ktorá pri obchodovaní s výrobkom zaručuje jeho vysledovateľnosť. Etikety sa poskytnú všetkým výrobcom, ktorí dodržiavajú špecifikáciu výrobku.

4. Stručné vymedzenie zemepisnej oblasti

Produkčná oblasť šachora s chráneným označením pôvodu sa rozprestiera v regióne Horta vo Valencii na ploche približne 420 ha. Zahŕňa obce: Aldaia, Albalat dels Sorells, Alboraya, Albuixech, Alfara del Patriarca, Almàssera, Bonrepòs i Mirambell, Burjassot, Emperador, Foios, Godella, Massalfassar, Meliana, Moncada, Museros, Nàquera, Paterna, Puçol, Rocafort, Tavernes Blanques, València a Vinalesa, pričom všetky z nich sa nachádzajú v provincii Valencia.

5. Súvislosť so zemepisnou oblasťou

5.1. Špecifickosť zemepisnej oblasti

1. Prírodné faktory

Reliéf: rovinatý, typický pre pobrežné sedimentárne regióny susediace so Stredozemným morom.

Pôda: dobre odvodnená a rovnomerne hlinito-piesočnatá.

Ľahká, dobre priepustná pôda, jemne piesčitá, bez buriny.

Klíma: stredozemská s vysokou relatívnou vlhkosťou a malými zmenami teploty počas dňa v dôsledku blízkosti mora, ktoré zmierňuje horúčavu.

Vysoká relatívna vlhkosť je priaznivá pre plodinu, pretože región sa vyznačuje nízkym úhrnom zrážok.

Hydrológia: oblasť s nízkym úhrnom zrážok (približne 400 mm za rok). Produkčná oblasť sa zavlažuje sieťou zavlažovacích kanálov, ktoré sa využívajú v lete a ich zdroj predstavuje rieka Turia.

2. Ľudské faktory

Šachor priniesli do Španielska Arabi v 8. storočí ako výrobok s lahodnou chuťou a základ pre osviežujúci nápoj pripravený jeho rozdrvením. V 13. storočí sa pod vplyvom islamskej kultúry pestovanie šachora rozšírilo do stredozemnej oblasti, ktorá je v súčasnosti známa ako provincia Valencia. A. J. Cavanilles sa v roku 1975 zmienil o výskyte 15 ha pôdy v mestách Alboraya a Almàssera, na ktorých rastie šachor, a písal o pestovaní a konzumácii tejto plodiny. Miestni vedci publikovali množstvo štúdií o šachore, jeho charakteristických vlastnostiach, mikrobiológii a nápoji pripravovanom jeho rozdrvením.

Pestovanie šachora má v tejto oblasti tradíciu a veľký sociálno-ekonomický význam, keďže predstavuje hlavný zdroj živobytia pre vyše 500 poľnohospodárov. Majú rozsiahle odborné znalosti o pestovaní plodiny, ktoré sú kľúčové pre prípravu pôdy, výsadbu, starostlivosť o plodinu, zber plodiny a jej sušenie, aby sa získal konečný produkt najvyššej kvality.

5.2. Špecifickosť výrobku

Z hľadiska chemických parametrov určujúcich kvalitu šachora sú hlavnými faktormi obsah tukov a bielkovín, ktoré odlišujú kvalitu šachora pestovaného v provincii Valencia od plodín pestovaných inde. Tie totiž majú v porovnaní s valencijským šachorom nižší obsah tukov a bielkovín. Valencijský šachor má okrem toho tenšiu šupu ako plodiny pestované inde. Šachor z provincie Valencia má teda sladšiu a intenzívnejšiu chuť, tenšiu šupu, je väčší a má jednotnejšiu veľkosť.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo špecifickou kvalitou, povesťou alebo inou vlastnosťou výrobku (pre CHZO)

Klíma tejto oblasti má rozhodujúci vplyv na klíčenie, rast a pestovanie šachora a v spojení s pôdnymi podmienkami, ktoré sú výsledkom najmä dlhodobého nánosu plážového piesku, vytvára ideálne prostredie pre rast, veľkosť a kvalitu hľúz, ktoré majú sladšiu a intenzívnejšiu chuť, tenšiu šupu, sú väčšie a majú jednotnejšiu veľkosť.

Pestovanie tejto plodiny vyžaduje vysoké priemerné teploty pohybujúce sa od 13 °C do 25 °C bez výskytu mrazov počas obdobia rastu, aby mohli hľuzy klíčiť a rásť. Okrem toho je vysoká relatívna vlhkosť vzhľadom na nízky úhrn zrážok v tejto oblasti pre plodinu priaznivá. Oblasť, na ktorú sa vzťahuje CHOP, sa vyznačuje všetkými týmito podmienkami, ako sa už uvádza v bode 5.1.

Kvalitu výrobku určuje aj ľudský faktor, konkrétne odborné znalosti skúsených poľnohospodárov, ktorí v produkčnej oblasti túto plodinu pestujú. Najmä striedanie šachora s inými záhradnými plodinami ponúkanými na stredozemských trhoch a účinné odstraňovanie buriny zohrávajú v spojení s ďalšími kľúčovými krokmi pri pestovaní dôležitú úlohu, aby sa získal šachor požadovanej kvality.

Postupy uskutočňované po zbere, najmä pomalé a dôkladné primerané sušenie, ktoré mení chemické zloženie hľúz šachora, dodáva hľuzám „Chufa de Valencia“ ich jedinečné charakteristické vlastnosti.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://www.agroambient.gva.es/documents/163228750/166998507/PLIEGO+DE+CONDICIONES+CHUFA2018cast.pdf/1a636a37-acc8-4d07-8c95-688fb3286861

(1) Ú. v. EÚ L 343, 14.12.2012, s. 1.